Alberto II.a Belgikakoa

Alberto II.a Belgikakoa (Stuyvenberg jauregian, Brusela, 1934ko ekainaren 6a) belgikarren erregea izan zen 1993tik 2013an abdikatu zuen arte.

 Bizitza 
Leopoldo III.a erregearen eta Astrid erreginaren bigarren semea izan zen. Genevan eta Bruselan hezi zuten. Bigarren Mundu Gerran, bera eta bere familia Alemaniara deportatu zituzten. 1953an Belgikako gudarostean sartu eta bertako itsas armadan egin zuen soldadutza. Besteak beste, Belgikako senatari, Gurutze Gorriko lehendakari eta Nazioarteko Olinpiar Batzordeko kide izan zen.

1993ko abuztuaren 9an, haren anaia Baudouin erregea hil ondoren, Belgikako errege bihurtu zen. 2013an uko egin zion koroari Filipe semearen faboretan.

 Ezkontzak eta seme-alabak 
1959ko uztailaren 2an, Donna Paola Ruffo di Calabria italiar printzesarekin ezkondu zen; 1937an jaioa, Fulco Ruffo di Calabria printzearen (Guardia Piemonteseko VI. dukea) eta Luisa Gazelliren (Rossana e di Sebastianoko kondesa) alaba zen. Bikoteak hiru seme-alaba izan zituzten:
 Filipe (Philippe Léopold Louis Marie), Brabanteko dukea, 1960ko apirilaren 15ean jaioa. Mathilde d'Udekem d'Acozekin ezkondu zen eta lau seme-alaba dituzte: Elisabeth printzesa (2001), Belgikako tronuaren oinordekoa; Gabriel printzea (2003), Emmanuel printzea (2005) eta Eléonore printzesa (2008).
 Astrid (Astrid Josephine Charlotte Fabrizzia Elisabeth Paola Marie), 1962ko ekainaren 5ean jaioa. Lorenzo Austria-Estekoa artxidukearen emaztea. Bost seme-alaba dituzte: Amedeo (1986), Maria Laura (1988), Joachim (1991), Luisa Maria (1995) eta Laetitia Maria (2003).
 Laurent (Laurent Benoït Baudouin Marie), 1963ko urriaren 19an jaioa. Claire Coombsekin ezkondu zen 2003an, eta hiru seme-alaba dauzkate: Louise Sophie (2004) eta Nicolas Casimir eta Aymeric Auguste bikiak (2005).

Paola erreginari buruzko biografia bat idatzi zuen Mario Danneel kazetariak 1999an. Horren arabera, erregeak ezkontzatik kanpoko harreman bat izan zuen Sybille de Selys-Longchamps baronesarekin, eta alaba bat (Delphine Boël) izan zuten elkarrekin. Albertok ez du Delphine alabatzat ezagutu.

 Erreferentziak 

 Kanpo estekak 

     Belgikako monarkiaren webgune ofiziala, monarchie.be

Kategoria:Bruselarrak
Kategoria:Belgikako monarkak
Kategoria:Belgikako katolikoak
Kategoria:Belgikako Saxonia-Coburg eta Gothako etxea
Kategoria:Maltako Zaldunak
Kategoria:Jerusalemgo Hilobi Santuaren ordeneko kideak